URRUZUNO URRESTI (EH Bildu, 2014-11-13):
Egun on guztioi.
Zein da arazoa? EITBren albistegiak ez datozela bat hedabide publikoa denez betebeharreko zeregin informatiboaz, albistegiak Gobernuaren edo alderdi jakin baten propaganda tresna direla? Badirudi horrekin oposizio guztiak bat egiten dugula.
Are gehiago esango nuke, aurreko legealdian EAJk berak ere bat egiten zuen diagnostiko horrekin. Zeren Surio deitzen zitzaion orduan eta egia da, Ortuzar edota Iturbe bezalako abizenekin hitz jokoa zailago dela egitea.
Baina gure galdera da zer aldatu da ordutik hona? Zergatik kritikatzen da orain lehen egindakoa edota zergatik hobesten da orain lehen kritikatu egin dela. Eta guretzat hori da lehenik eta behin despejatu beharreko galdera.
Arazoa hori bere horretan bada, alegia albistegien nolakotasuna bere horretan arazoa da, baina badago horretaz gain larriagoa den arazoa edo halako arazoak sortzen dituen bestelako hutsune bat. Eta kontua da gaur hemen hizpide izaten ari garen bezalako arazoak garaiz konpontzeko eta bideratzeko bitarteko instituzionalik eza. Ez dago arazoaren kontrola, egin eta arazoa saihestea ekarriko lukeen bitarteko instituzionalik. Eta hori da ETBk momentu honetan albistegiei dagokionez edota beste kontu batzuei dagokienez duen arazo nagusia.
Ez dago, erabaki politikoa dagoelako egon ez daiten. Egungo eredua ahalbidetu eta baimendu egiten du agintean dagoen alderdi politikoak EITBn kudeaketa soilaz harago eskua sartzea bestelako kontuetan ere.
Eta hemen, etxe honetan, alderdi politiko batzuen artean entzun ere ez da nahi egin Europako hainbat hedabide publiko eta ez publikoren jarduera arautzen duten Ikus-entzunezko Lege eta Kontseiluaz, alderdietatik harago ikus-entzunezkoen eremu eta sistema guztia kontrolatuko duen ereduaz.
Eta zergatik ez dira kontu horiek abordatu nahi? Zergatik egiten diezue uko alderdien eskuhartzea ekidingo luketen bitartekoei? Hedabide publiko baten ezaugarriak izan behar direnak zorrotz zainduko dituen bitartekoei. Eta hori da dugun arazorik nagusiena.
Beraz, arazoak ez du trataera koiuntural bat eskatzen, askoz sakonagoa da eta, gure uste apalean, arazo hori inondik inora ez da gaindituko, ez da konponduko pertsona baten dimisioa emanda.
Beraz, esan dezakegu, esan beharrean gaude, Euskal Herria Bildu joko alderdikoien gainetik jarriko dela, orain arteko kritikotasuna mantenduz EITBko albistegiekiko, baina joko horretatik kanpo uneak eskatzen duen erantzukizun politikoa mantenduz, batez ere herritar guztion telebista publikoaz, irrati-telebista publikoaz ari garelako.
Orain urte eta erdi zuzendariaren izendapena termino hauetan ez planteatzeak ekarri gaitu berriro ere gai hau, arazo hau hizpide izatera. Guk bere garaian EITBren erronketaz, ereduaz eta zuzendariaren profilaz hitz egin nahi izan genuen. Zuzendariak berak gure ustez bete beharreko baldintzetaz hitz egin nahi izan genuen, eta PNV eta PSEren arteko bat-bateko akordio batek eztabaida guztiei ateak itxi zizkien.
Izendapenaren atzean zein proiektu zegoen galdetu genuen. PNV eta PSEren arteko akordioan zein erronka, zein egitasmo eta zein lehentasun zeuden galdetu genuen eta erantzunik ez.
Gehitu genuen kamera honetan bertan 27 eta 16, 43 direla eta zuzendari bat izendatzeko besteko kopurua zela, bai, baina inondik inora ez EITBk galdua duen atxikimendua herritarren aldetik, ikus entzulegoaren aldetik galduta duen atxikimendua lortzeko beste ez zirela.
Por cierto, señores y señoras del Partido Socialista, ¿Pedir la dimisión en estos momentos implica renunciar a cargos públicos o a cargos obtenidos a cambio del voto favorable que le disteis en su día? ¿Implica eso también?
Zeren akordio bat, ETBtaz gutxi zuen akordio bat sinatu zen hemen zuen bion artean. ETBtaz gutxi zuen akordio bat eta guk, aldiz, Maite Iturberi bere garaian ez genion babesik eman benetan ereduaz, lehentasunez eta erronketaz hitz egin nahi genuelako.
Momentu honetan, beraz, zailagoa da beraz ikus entzulegoaren aldetik erabat galdua den atxikimendua lortzea, urte eta erdi galdu dugu horretan eta hala baieztatzen dute berriki atera diren audientzia datuak.
Euskal Herria Bildu oso kritiko agertu izan da albistegiek gai politikoak tratatzeko duten moduaz, argi utziaz kritika hau ez dagoela zuzendua etxe horretako kazetaritzako eta bestelako profesionalei. Inpultso politikoak, borondate politikoak dira ezabatu beharrekoak eta horiek ahalbidetzeko bitarteko eta egoerak.
Erredakzio estatutuaren aterikoan honela dio paragrafo batek: "Herritarrei eskaintzen zaien informazioa oinarri hauek izan behar ditu, gertaerak egiazko izatea, iturri guztiak kontsultatzea, edozelako manipulazioa ez onartzea eta UNESCOk, Europako Kontseiluak eta Kazetarien Nazioarteko Federazioak landutako kazetaritzako etika profesionalaren printzipioak errespetatzea".
Adibide bat, konkretu bat, bakarra denbora gehiago ez dudalako:
Abuztuak 27, Lokarriren prentsaurrekoa, bake prozesuaren blokeoa hizpide. "Urratsak eskatu dizkie alde guztiei Paul Rios eledunaren ahotan Gobernu espainiarrari, ETAri eta alderdi politikoei".
Eguerdiko Teleberria, hitzez hitz: "Lokarri pide pasos a ETA, a la izquierda abertzale y a EPPK" Horrek ze izen dauka? Hori egiteak ze izen dauka? Nola izendatu dezakegu hori? Nola baimentzen da hori gertatzea? Nola heltzen da puntu horretaraino?
Zeren guk ulertu dezakegu beste hedabide batzuek, pribatuak diren heinean, oinarri ideologiko bat jarraitzea, programa politiko bati jarraitzea eta ulertu dezakegu ere, zentzu horretan, Euskal Herria Bilduri eta batez ere gobernuan dagoen leku batzuetan egurra ematea. Ulertu genezake.
Inondik inora konpartitzen ez duguna da telebista publiko bat alderdi politiko batzuen agenda komunikatibora gehitzea, eta tokian tokiko gobernu batzuk berezitasun konkretu batez jipoitzea eta horrela oposizioaren edo adbertsarioaren posizioak higatzea. Edota agintean dagoenari deserosoak zaizkion gaiak erabat albistegietatik eta tertulietatik desagertzea. Hori telebista publiko batean inondik inora ez dugu onartzen eta uste dugu momentu honetan EITBn hori gertatzen ari dela.
Beraz, egoera honetan Urkullu jaunari zuzendu nahi nintzaion, ez dago hemen, guretzat errazena momentu honetan Iturberen dimisioa babestea litzateke eta ez dugu egingo.
Ez dugu egingo ardura politikoz jokatzea garrantzitsuagoa dela uste dugulako, ardura politikoa EITBrekiko, baina batipat, batez ere, bizi dugun une, egoera politikoarekiko.
Baina uste dugu aldi berean beharrezkoa dela guztiok jabetzea ardura politikoaz eta premiazkoa da gauza bat argi edukitzea eta, berriro diot, Urkullu jaunari zuzendu nahi nintzaion, ez dago, Euzko Alderdi Jeltzaleari zuzenduko natzaio.
Beharrezkoa da gauza bat argi edukitzea, Espainiarekin ez dago bilateraltasunik eta Espainiarekin bilateraltasunik ez dagoen moduan, Partidu Sozialistarekin ez dago etorkizunik...
...ez dago bilateraltasunik. Eta Espainiarekin bilateraltasunarekin ez dagoen moduan, Partidu Sozialistarekin ez dago etorkizunik. Eta horiekin ari zarete, Iturbe etxera bidali nahi dutenekin eta baita erabakitze eskubidea defendatzen dutenak demokratak ez direla diotenekin ere. Horiekin ari zarete.
Baina gu ez gara horretan sartuko eta berriro diogu ardura politikoz jokatuko dugula eta gure jarrerak, gure ardurak 0 prezioa du. Ez du gizon-emakume horien bezalako prezioa, ez dugu posturik eta izendapenik ez dakit non eta badaki non eskatzen; ez daukagu preziorik zentzu horretan.
Guk ardura politikoz jokatzeko hautua egiten dugu uste dugulako etxe honetan ere behingoz garai berriei ateak irekitzeko ordua heldu dela.
Eskerrik asko.